武谿深
作者：周紫芝
朝代：宋

paragraphs: 五谿妖蠻盤瓠種，穴狐跳梁恃餘勇。
漢庭老驥聞朔風，兩耳如錐四蹄踴。
南方毒霧堕跕鳶，五谿谿深軍不前。
健兒六月半病死，欲渡五谿無渡船。
將軍誓死心獨苦，本爲官家誅黠虜。
誰知君側有讒徒，剛道將軍似賈胡。
人生富貴一衰歇，會令薏苡成明珠。
祁連高結衞青冢，文淵藁葬無人送。
至今行客武溪傍，誰爲將軍一悲慟。